Ischémia hypofýzy

Ischémia hypofýzy (často s následnou nekrózou) je stav, ku ktorému dochádza pri poškodení prívodu okysličenej krvi k tomuto orgánu. 

Ischémia adenohypofýzy je oveľa častejšia a môže mať mnoho príčin: 
 šok – najmä počas pôrodu a šestonedelia (tzv. Sheehanov syndróm)
 zvýšenie vnútrolebečného tlaku – intrakraniálna hypertenzia
 diabetes mellitus
 úraz
 náhla cievna mozgová príhoda
 tzv. respirátorový mozog
 sepsa
 metastázy

Patologicky ide o embóliu alebo trombózu ciev zásobujúcich adenohypofýzu, ich miestnu alebo systémovú vaskulitídu, cievny kŕč – spazmus alebo tlak na cievy. Nekróza môže byť drobná, bez klinického významu, alebo môže postihovať takmer celú adenohypofýzu.

Ischémia neurohypofýzy je zriedkavá, má podobné príčiny ako u ischémie adenohypofýzy. Patologicko-anatomicky tu ide o encefalomaláciu a Wallerovu degeneráciu nervov. Výsledkom je gliová jazva.

Choroby žliaz s vnútornou sekréciou